**PRIJEDLOG**

Na temelju članka 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/23) i članka 31. i 31.a. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) **Općinsko vijeće Općine Martijanec na 20. sjednici održanoj dana 20. prosinca 2023. godine donosi**

**ODLUKU**

**o određivanju** **naknade za rad predsjednika Općinskog vijeća,**

**za rad u predstavničkom i radnim tijelima Općinskog vijeća,**

**za rad predsjednika Vijeća mjesnih odbora i domara**

**I.**

Određuje se naknada za rad predsjednika Općinskog vijeća Općine Martijanec u neto iznosu od 99,54 € mjesečno.

Navedenom naknadom obuhvaćeni su troškovi prijevoza i utrošeno vrijeme predsjednika Općinskog vijeća na pripremi sjednica Vijeća i radnih tijela Vijeća kojih nije član, na ovjeravanju financijske dokumentacije, prijemu stranaka te rješavanju tekućih problema u sjedištu Općine.

 **II.**

Određuje se naknada za rad vijećnika Općinskog vijeća Općine Martijanec i članova njihovih radnih tijela u visini od 33,00 € u neto iznosu i to za svaku sjednicu kojoj je član nazočan.

Naknada za rad predsjednika vijeća mjesnih odbora utvrđuje se u tromjesečnom paušalnom neto iznosu od 33,00 €.

Naknada iz stavka 1. i 2. ovog članka obuhvaća naknadu za rad i naknadu prijevoznih troškova vezanih za rad u navedenim tijelima i to u skupnom paušalnom iznosu.

**III.**

Određuje se naknada domarima za održavanje društvenih domova na području Općine Martijanec u neto iznosu od 33,00 € tromjesečno.

**IV.**

Općina Martijanec, kao isplatitelj naknade, na iznos naknade iz članaka 1., 2. i 3. ove Odluke, obračunati će i uplatiti propisani iznos poreza na dohodak, prireza i druge doprinose i obveze koji se obračunavaju na neto iznos naknade.

**V.**

Naknada iz čl. 1. ove Odluke isplaćivat će se do 15-og u mjesecu za protekli mjesec, na žiro račun korisnika.

Naknada iz članka 2. ove Odluke isplaćuje se do 15-og u tekućem mjesecu, po isteku kvartala, uz uvjet da je prethodnom kvartalu održana najmanje jedna sjednica Vijeća MO i da je o tome dostavljen zapisnik Jedinstvenom upravnom odjelu Općine.

Naknada iz članka 3. ove Odluke isplaćuje se do 15-og u tekućem mjesecu po isteku kvartala.

Naknade iz članka 1., 2., i 3. ove odluke isplaćuju se na teret sredstava Proračuna Općine Martijanec.

**VI.**

Stupanjem na snagu ove Odluke stavlja se izvan snage Odluka o određivanju naknade za rad predsjednika Općinskog vijeća, za rad u predstavničkom i radnim tijelima Općinskog vijeća, za rad predsjednika Vijeća mjesnih odbora i domara od 15. rujna 2021. godine, KLASA: 121-02/21-01/1, URBROJ: 2186/19-01-21-1 i Odluka o izmjeni Odluke o određivanju naknade za rad predsjednika Općinskog vijeća, za rad u predstavničkom i radnim tijelima Općinskog vijeća, za rad predsjednika Vijeća mjesnih odbora i domara od 28. siječnja 2022. godine, KLASA: 121-02/21-01/1, URBROJ: 2186-19-01-21-2.

**VII.**

Ova Odluka stupa na snagu 1. siječnja 2024. godine, a objavit će se u „Službenom vjesniku Općine Martijanec“.

KLASA: 402-03/23-01/3
URBROJ: 2186-19-01-23-1

U Martijancu, 20. prosinca 2023. godine

**PREDSJEDNIK OPĆINSKOG VIJEĆA**

 Stjepan Golubić, ing.

 **OBRAZLOŽENJE**

**prijedloga Odluke o određivanju naknade za rad predsjednika Općinskog vijeća, za rad u predstavničkom i radnim tijelima Općinskog vijeća, za rad predsjednika Vijeća mjesnih odbora i domara**

**I PRAVNI TEMELJ ZA DONOŠENJE OPĆEG AKTA**

Zakonska osnova za donošenje ove Odluke sadržana je u Zakonu o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i Statutom Općine Martijanec („Službeni vjesnik Varaždinske županije“ broj 10/13, 24/13, 18/18, 09/20, 14/21, 14/23).

**II OCJENA STANJA, TEMELJNA PITANJA KOJA SE TREBAJU UREDITI I SVRHA KOJA SE ŽELI POSTIĆI DONOŠENJEM ODLUKE**

Statutom Općine Martijanec („Službeni vjesnik Varaždinske županije“ broj 10/13, 24/13, 18/18, 09/20, 14/21, 14/23) u članku 36. propisano je da je dužnost člana Općinskog vijeća počasna i za njezino obavljanje vijećnik ne prima plaću. Vijećnici imaju pravo na naknadu u skladu s posebnom odlukom Općinskog vijeća.

Naknada se može odrediti za rad u predstavničkom tijelu i radnim tijelima predstavničkog tijela, a određuje se u neto iznosu po članu predstavničkog tijela tako da ukupna godišnja neto naknada po članu predstavničkog tijela ne smije iznositi više od:

2) u općini i gradu:

a) s više od 300.000 stanovnika – 16.000,00 kuna,

b) s više od 100.000 do 300.000 stanovnika – 14.000,00 kuna,

c) s više od 60.000 do 100.000 stanovnika – 13.000,00 kuna,

d) s više od 35.000 do 60.000 stanovnika – 12.000,00 kuna,

e) s više od 20.000 do 35.000 stanovnika – 11.000,00 kuna,

f) s više od 10.000 do 20.000 stanovnika – 10.000,00 kuna,

g) s više od 5.000 do 10.000 stanovnika – 8.000,00 kuna,

h) s više od 1.000 do 5.000 stanovnika – 6.000,00 kuna,

i) do 1.000 stanovnika – 4.000,00 kuna.«.

Naknada za predsjednika predstavničkog tijela može se odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade utvrđene stavkom 1. ovoga članka.

Za rad vijećnika u Općinskom vijeću te rad u Vijeću mjesnog odbora i njegovom predsjedanju predsjedniku Vijeća Mjesnih odbora utvrđuje se naknada za rad u tromjesečnom paušalnom neto iznosu od 33,00 € (248,64 kn), a za održavanje i omogućavanju korištenja društvenih domova određuje se naknada domarima na području Općine Martijanec u neto iznosu od 33,00 € (248,64 kn) tromjesečno.

Predloženom Odlukom određuje se naknada za rad predsjednika Općinskog vijeća koja iznosi 99,54 € (750,00 kn), a određena je člankom 31. a. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20).

**III SREDSTAVA POTREBNA ZA PROVOĐENJE ODLUKE, TE NAČIN KAKO ĆE SE ISTA OSIGURATI**

Financijska sredstva za provođenje ove odluke osigurati će se u Proračunu Općine Martijanec za 2024. godinu i projekcije za 2025. i 2026. godinu, Razdjel 001 Predstavnička, izvršna tijela i mjesna samouprava, GLAVA 00101 Predstavnička i izvršna tijela, Program 1000 Rad predstavničkih i izvršnih tijela, aktivnost A100002 Naknade za rad predstavničkih i izvršnih tijela i Program 1001 Djelatnost mjesne samouprave aktivnost A 100101 Redovna djelatnost mjesne samouprave.